Številka: 10051-427/2019/4

Datum: 11. 12. 2019

Na podlagi 1. točke drugega odstavka 35. člena Zakona o javnih uslužbencih (Uradni list RS, št. 63/07 – uradno prečiščeno besedilo in naslednji, v nadaljnjem besedilu: ZJU) je Komisija za pritožbe iz delovnega razmerja pri Vladi Republike Slovenije (v nadaljnjem besedilu: Komisija za pritožbe) v senatu izbrisan podatek ime in priimek kot predsednica senata ter izbrisan podatek ime in priimek in izbrisan podatek ime in priimek kot članici senata, v zvezi s pritožbo izbrisan podatek ime in priimek zoper sklep vodje kadrovskega poslovanja izbrisan podatek naziv organa, št. 1102-38/2019/99 z dne 7. 11. 2019, na 827. seji, dne 4. 12. 2019 izdala naslednji

**S K L E P**

1. **Pritožbi izbrisan podatek ime in priimek** **zoper sklep št. 1102-38/2019/99 z dne 7. 11. 2019 se ugodi. Izpodbijani sklep se odpravi ter se zadeva vrne organu prve stopnje v ponovno odločanje.**
2. **Sklep št. 1102-38/2019/66 z dne 7. 11. 2019 o izbiri izbrisan podatek ime in priimek** **se po nadzorstveni pravici organa druge stopnje razveljavi.**

**O b r a z l o ž i t e v**

Izbrisan podatek ime in priimek (v nadaljnjem besedilu: pritožnica) je vložila pritožbo zoper sklep št. 1102-38/2019/99 z dne 7. 11. 2019, s katerim ni bila uvrščena v izbirni postopek za zasedbo uradniškega delovnega mesta svetovalec v izbrisan podatek ime sektorja, Oddelku za sodelovanje podjetij, izbrisan podatek naziv organa (v nadaljnjem besedilu: izpodbijani sklep). Pritožnica navaja, da je iz njene prijave razvidno, da je univerzitetna diplomirana sociologinja kulture. Dodaja, da je sociologija kulture po KLASIUS-P ožje področje 0314 in spada pod širše področje 03: Družbene vede, zato meni, da izpolnjuje pogoj zahtevanega področja izobraževanja.

**Pritožba je utemeljena.**

Komisija za pritožbe je po ugotovitvi, da je vložena pritožba zoper izpodbijani sklep pravočasna, dovoljena in vložena po upravičeni osebi in po pregledu spisovne dokumentacije in veljavnih predpisov ugotovila, kot sledi iz nadaljevanja obrazložitve.

Izbrisan podatek naziv organa je 13. 9. 2019 na spletnem mestu državne uprave gov.si in na spletni strani Zavoda Republike Slovenije za zaposlovanje objavil javni natečaj za zasedbo prostega uradniškega delovnega mesta svetovalec v izbrisan podatek ime sektorja, Oddelku za sodelovanje podjetij. Iz objave javnega natečaja izhaja, da morajo kandidati za razpisano delovno mesto imeti najmanj visokošolsko strokovno izobraževanje (prejšnje)/visokošolska strokovna izobrazba (prejšnja) po KLASIUS-P DRUŽBENE VEDE, POSLOVNE IN UPRAVNE VEDE ali najmanj visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja) po KLASIUS-P DRUŽBENE VEDE, POSLOVNE IN UPRAVNE VEDE oziroma visokošolsko univerzitetno izobraževanje (prva bolonjska stopnja)/visokošolska univerzitetna izobrazba (prva bolonjska stopnja) po KLASIUS-P DRUŽBENE VEDE, POSLOVNE IN UPRAVNE VEDE.

Določba 61. a člena ZJU določa, da se kandidati, ki ne izpolnjujejo natečajnih pogojev, ne uvrstijo v izbirni postopek, o čemer se vsakemu kandidatu izda sklep. Vsebinsko enaka je določba 21. člena Uredbe o postopku za zasedbo delovnega mesta v organih državne uprave (Uradni list RS, št. 139/06 in 104/10).

Pritožnica je svoji prijavi (vlogi za zaposlitev) priložila fotokopijo diplome Filozofske fakultete v Ljubljani, št. izbrisan podatek številke diplome, iz katere je razvidno, da si je pridobila izobrazbo univerzitetne diplomirane literarne komparativistke in sociologinje kulture, kar pomeni, da pritožnica izpolnjuje natečajni pogoj glede stopnje zahtevane izobrazbe, ne pa zahtevane smeri oziroma področja izobrazbe po KLASIUSU-P. Klasifikacija KLASIUS-P se je v Republiki Sloveniji uporabljala na podlagi Uredbe o uvedbi in uporabi klasifikacijskega sistema izobraževanja in usposabljanja (Uradni list RS, št. 46/06 in naslednji), pritožničina pridobljena izobrazba pa je razvrščena v glede na predmetno – specifično vsebino študija po KLASIUS-P, in sicer široko področje 02: Umetnost in humanistika, naziv univerzitetni diplomirani literarni komparativist po študijskem programu Primerjalna književnost in literarna teorija – dvopredmetni v ožje področje 22: Humanistika in v ožje področje 225: Zgodovina in arheologija. Naziv univerzitetna diplomirana sociologinja kulture in študijski program Sociologija kulture – dvopredmetni pa prav tako pod ožje področje 22: Humanistika in ožje področje 222: Tuji jeziki. Pritožnica torej glede na navedbo v objavi javnega natečaja, da mora imeti navedeno področje izobraževanja po KLASIUS-P, ne izpolnjuje natečajnega pogoja glede zahtevanega področja izobraževanja. Od 1. 1. 2018 se uporablja nova klasifikacija, to je KLASIUS-P-16 (sprememba citirane uredbe, Uradni list RS, št. 8/17) po kateri pa študijski program Sociologija kulture – dvopredmetni sodi pod področje 031: Družbene vede in vedenjske znanosti in podrobno področje 0314: Sociologija in študij kultur. Navedeno pomeni, da pritožnica glede na veljavno klasifikacijo KLASIUS-P-16 izpolnjuje natečajni pogoj glede zahtevanega področja izobraževanja. Glede na to, da je prišlo do spremembe klasifikacije, bi bilo treba ravno v primerih, kot je pritožničin, upoštevati tudi novo veljavno klasifikacijo (ne glede na to, da akti o sistemizaciji še niso usklajeni z novo klasifikacijo KLASIUS-P-16) in takšne kandidate uvrstiti glede na novo veljavno klasifikacijo v izbirni postopek.

Pritožnica torej izpolnjuje natečajne pogoje in ji ni bila dana možnost sodelovanja v izbirnem postopku, kar pomeni, da je v konkretnem primeru podan pritožbeni razlog iz 2. točke prvega odstavka 65. člena ZJU, zato je Komisija za pritožbe izpodbijani sklep v skladu z 251. členom Zakona o splošnem upravnem postopku (Uradni list RS, št. 24/06 – uradno prečiščeno besedilo in naslednji, v nadaljnjem besedilu: ZUP) odpravila in zadevo vrnila organu prve stopnje v ponovno odločanje, sklep št. 1102-38/2019/66 z dne 7. 11. 2019 o izbiri izbrisan podatek ime in priimek,pa po nadzorstveni pravici organa druge stopnje v skladu z drugim odstavkom 274. člena ZUP razveljavila ter sklenila, kot je razvidno iz izreka tega sklepa. Organ prve stopnje naj uvrsti pritožnico v izbirni postopek in ga ponovno izvede.

**POUK O PRAVNEM SREDSTVU:**

Zoper ta sklep ni dopusten upravni spor.

izbrisan podatek ime in priimek, univ. dipl. pravnica

PREDSEDNICA SENATA

**VROČITI:**

* izbrisan podatek ime in priimek – osebno po ZUP
* izbrisan podatek ime in priimek – osebno po ZUP
* izbrisan podatek naziv organa